‘มิตรผล’กลืนUSTกุม81%
&#8220;สำเริง มนูญผล&#8221; นักลงทุน VI รุ่นเก๋า ยกหุ้น UST ขายคืนกลุ่มน้ำตาลมิตรผล
18 ส.ค. 2554

“สำเริง มนูญผล” นักลงทุน VI รุ่นเก๋า ยกหุ้น UST ขายคืนกลุ่มน้ำตาลมิตรผล 
กุมหุ้นใหญ่ 81% เตรียมทำเทนเดอร์ออฟเฟอร์ จับตาถอนหุ้นพ้นตลาดหลังฟรีโฟลตหาย
นายสำเริง มนูญผล นักลงทุนหุ้นพื้นฐาน (Value Invester) หรือ VI เปิดเผยว่า เย็นวันที่ 16 ส.ค.ที่ผ่านมา ได้ขายหุ้นยูไนเต็ด แสตนดาร์ด เทอร์มินัล (UST) จำนวน 5.495 ล้านหุ้น คิดเป็น 14.47% ของทุนจดทะเบียน ผ่านกระดานซื้อขายรายใหญ่ (บิ๊กล็อต) ให้กับบริษัท น้ำตาลมิตรผล ราคาขาย 34 บาท/หุ้น มูลค่าซื้อขาย 186.83 ล้านบาท 
สำหรับน้ำตาลมิตรผลเป็นผู้ถือหุ้นใหญ่อันดับ 1 สัดส่วน 27.26% ของ UST ภายหลังการซื้อหุ้น ทำให้ถือหุ้นเพิ่มขึ้นเป็น 41.43% มีผลให้น้ำตาลมิตรผลต้องทำคำเสนอซื้อหุ้นจากนักลงทุนทั่วไป (เทนเดอร์ออฟเฟอร์)
นายสำเริง กล่าวว่า ไม่มีความสัมพันธ์กับกลุ่มน้ำตาลมิตรผล ซึ่งตนเองเป็นนักลงทุนที่เข้าไปลงทุนหุ้น UST เมื่อ 10 ปีที่ผ่านมา ต้นทุนเฉลี่ยสูงกว่า 10 บาท ที่ผ่านมาได้รับเงินปันผลจาก UST อย่างสม่ำเสมอ ผลตอบแทนจากเงินปันผลประมาณ 10% ขณะเดียวกันผลประกอบการไตรมาส 2 ที่ออกมาเติบโต มีกำไรสุทธิ 78 ล้านบาท เพิ่มขึ้น 57 ล้านบาท หรือโต 273% 
“ผมเป็นนักลงทุน ไม่มีสัมพันธ์ใดๆ กับกลุ่มมิตรผล กอดใบหุ้น 5 ใบมานานนับสิบปี เมื่อกลุ่มนี้ติดต่อขอซื้อหุ้น โดยให้เหตุผลสั้นๆ ว่าหุ้นไม่มีสภาพคล่อง และต้องการนำหุ้นออกจากตลาด เมื่อเห็นว่าได้ราคาดีก็ขาย ปัจจุบันลงทุนหุ้นหลายตัว ซึ่งหุ้นที่เข้าลงทุนจะซื้อตอนราคาต่ำมากๆ และถือเป็นเวลานานเหมือนหุ้น UST” นายสำเริง กล่าว 
นายอำนวย กาญจนกำเนิด กรรมการผู้จัดการ UST กล่าวว่า บริษัท น้ำตาลมิตรผล จะตั้งโต๊ะซื้อหุ้นราคาเดียวกัน 34 บาท การเปลี่ยนแปลงโครงสร้างการถือหุ้นของผู้ถือหุ้นใหญ่ ไม่ส่งผลกับนโยบายการบริหารและการดำเนินงาน โดยไม่มีการเปลี่ยนแปลงโครงสร้างผู้บริหารระดับสูงแต่อย่างใด 
ทั้งนี้ ภายหลังการซื้อขายหุ้น ส่งผลให้น้ำตาลมิตรผลเป็นผู้ถือหุ้นใหญ่อันดับ 1 จำนวน 16 ล้านหุ้นเศษ คิดเป็น 41.43% เมื่อรวมกับกลุ่มว่องกุศลกิจแล้วถือหุ้นไม่น้อยกว่า 81% 
ด้านราคาหุ้น UST หลังปลด SP ระหว่างวันราคาวิ่งขึ้นไป 34 บาท เพิ่มขึ้น 1.50 บาท แล้วย่อลงปิด 33.25 บาท เพิ่ม 0.75 บาท ซื้อขายเบาบาง 3.41 ล้านบาท